ก.ล.ต.สั่งพักมาร์เก็ตติ้ง 1 ราย
ก.ล.ต. สั่งพักมาร์เก็ตติ้ง ฐานตัดสินใจซื้อขายแทนลูกค้า ผู้ติดต่อกับผู้ลงทุน 1 ราย
17 มิ.ย. 2553

ก.ล.ต. สั่งพักมาร์เก็ตติ้ง ฐานตัดสินใจซื้อขายแทนลูกค้า ผู้ติดต่อกับผู้ลงทุน 1 ราย
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า  ได้สั่งพัก นางชลดา ตรีถาวรพิศาล ในการปฏิบัติหน้าที่เป็นผู้ติดต่อกับผู้ลงทุน เป็นเวลา 6 เดือนตั้งแต่วันที่ 17 มิถุนายน 2553 เป็นต้นไป
เนื่องจากยุ่งเกี่ยวกับทรัพย์สินของผู้ลงทุน  หลังจากก.ล.ต. ได้รับเรื่องร้องเรียนจากลูกค้า บริษัทหลักทรัพย์ เกียรตินาคิน   ว่า ผู้ติดต่อกับผู้ลงทุนรายนางชลดาได้แนะนำให้ลูกค้าเล่นรอบหรือซื้อขายหลักทรัพย์ในวันเดียว โดยอ้างว่าลูกค้าจะได้ประโยชน์ และจะไม่กระทบกับหลักทรัพย์ที่มีในบัญชีของลูกค้า ลูกค้าจึงยินยอมให้นางชลดาตัดสินใจซื้อขายหลักทรัพย์แทน และต่อมาลูกค้าได้ทราบว่าหลักทรัพย์ในบัญชีหายไป  
ทั้งนี้จากการตรวจสอบ ปรากฏข้อเท็จจริงว่านางชลดายอมรับว่าตัดสินใจซื้อขายหลักทรัพย์แทนลูกค้า โดยลูกค้ารับทราบรายการซื้อขายที่เกิดขึ้นจากการที่นางชลดาได้นำใบแทนใบคำสั่งซื้อขายให้ลูกค้าลงนามรับทราบ นอกจากนี้ นางชลดายังยอมรับว่าได้โอนเงินเข้าบัญชี ATS ของลูกค้าเพื่อชำระค่าซื้อขายหลักทรัพย์ให้ เนื่องจากเห็นว่าได้แนะนำให้ลูกค้าซื้อขายหลักทรัพย์จนได้รับความเสียหาย ซึ่งบริษัทหลักทรัพย์ต้นสังกัดได้ลงโทษนางชลดาแล้ว